A szabadságról és a szolidaritásról beszélt Szabó Sándor – Szeged Ma – tények és vélemények
2019.10.23. 14:19
Szabó Sándor országgyűlési képviselő szerint Szeged háromszorosan is a szabadság városának nevezhető – erről az október 23-i városi megemlékezésen beszélt a politikus.
A városi megemlékezésen a Városháza előtt katonai tiszteletadás mellett felvonták a nemzeti lobogót, majd a megemlékezők a Nagy Imre-szoborhoz vonultak át, ahol Botka László polgármester helyett, az ő felkérésére Szabó Sándor országgyűlési képviselő mondott ünnepi beszédet. A politikus kiemelte, az ’56-os forradalom és szabadságharc két alapvető értékre, a szabadságra és a szolidaritásra vezethető vissza. “Hiszem, hogy a szegediek számára a mai napig ezek a legfontosabb értékek. Ezek azok az értékek, amelyek a jelenünket és a jövőnket leginkább befolyásolják” – fogalmazott.
A szegedi honatya emlékeztetett, a forradalom lángja először Szegeden lobbant fel, mert a Magyar Egyetemisták és Főiskolai Egyesületek Szövetsége volt az, amely először megfogalmazta a diktatúrával szembeni követeléseit.
Szabó Sándor szerint Szeged háromszorosan is a szabadság városának nevezhető. A politikus utalt 1719-re, amikor Szeged szabad királyi város lett, 1956-ra, mert innen indult a forradalom és az utóbbi évekre, amikor szerinte Szeged képes volt megőrizni szabadságát és függetlenségét.
A megemlékezésen közreműködött a Fricsay Ferenc Városi Fúvószenekar és a Szegedi Városi Kórusegyesület Egyesített Kara. Az ünnepségen Illyés Gyula Utólagosan című szövegét a Szegedi Nemzeti Színház művésze, Borovics Tamás olvasta fel.
Az ünnepséget Nagy Imre szobrának megkoszorúzása zárta.